b'\n_START_ARTICLE_\nTampereen lyseon lukio\n_START_SECTION_\nRellun historiaa\n_START_PARAGRAPH_\nTampereen reaalilyseo aloitti toimintansa Tampereen Ty\xc3\xb6v\xc3\xa4en Teatterin paikalla olleessa puutalossa. Koulutalo osoittautui pian liian pieneksi, joten koulu muutti vuonna 1890 uuteen rakennukseen Hallituskadun varrelle, miss\xc3\xa4 se toimi vuoteen 1935 saakka. T\xc3\xa4ss\xc3\xa4 Aleksanterin kirkon vieress\xc3\xa4 sijaitsevassa talossa toimivat sittemmin ensin Tampereen Yhteislyseo ja sitten Tampereen yliopiston lastentarhanopettajakoulutus, kunnes talosta tuli Tampereen yhteiskoulun lukion lis\xc3\xa4rakennus. Jo 1910-luvulla koulua alkoi vaivata tilanpuute, ja alettiin anoa isompaa rakennusta, mutta vasta 1930-luvulla aloitettiin rakennusty\xc3\xb6t Pyynikintorin reunalla. Koulu valmistui vuonna 1935 ja t\xc3\xa4ll\xc3\xb6in voitiin aloittaa muutto, mutta koulun varsinainen toiminta aloitettiin vasta vuonna 1936._NEWLINE_Valmistuessaan lyseon lukion rakennus oli yksi Suomen suurimmista kouluista. Koulun tontti oli pieni tilantarpeeseen verrattuna, joten kouluun tehtiin erikoisia arkkitehtonisia ratkaisuja.  Koulun sis\xc3\xa4tiloihin tuli maalauksia, jotka esittiv\xc3\xa4t vertauskuvallisesti opiskeluun liittyvi\xc3\xa4 asioita. Maalukset on entis\xc3\xb6ity vuosina 1989-1990 toteutetussa koulun peruskorjauksessa._NEWLINE_Sota-ajan j\xc3\xa4lkeen lyseoon tulivat ns. suuret ik\xc3\xa4luokat. Koulussa oli jopa yli tuhat poikaa. Sotien j\xc3\xa4lkeinen aika on ollut my\xc3\xb6s muutosten aikaa Rellussa. Koulu sai oman ruokalan ja keitti\xc3\xb6n vuonna 1968._NEWLINE_N\xc3\xa4kyvin muutos tapahtui vuonna 1973, jolloin tyt\xc3\xb6t tulivat Relluun. T\xc3\xa4m\xc3\xa4n seurauksena koulun nimi p\xc3\xa4\xc3\xa4tettiin muuttaa Pyynikin yhteislyseoksi. Perinteikk\xc3\xa4\xc3\xa4n nimen hylk\xc3\xa4\xc3\xa4mist\xc3\xa4 vastustettiin voimaakkaasti, joten parin vuoden kuluttua koulu sai takaisin entisen nimens\xc3\xa4. Kun Tampereella siirryttiin peruskouluun vuonna 1976, muuttui Rellu lyhyen v\xc3\xa4livaiheen kautta Tampereen lyseon lukioksi. Alimmat luokat j\xc3\xa4iv\xc3\xa4t pois ja niiden tilalle yhdistettiin ylimm\xc3\xa4t luokat kahdesta l\xc3\xa4heisest\xc3\xa4 koulusta. Vuonna 1982 siirryttiin kurssimuotoiseen lukioon ja vuonna 1995 aloitettiin muutos kohti luokatonta lukiota.\n_START_SECTION_\nYleislukio\n_START_PARAGRAPH_\nLyseon lukiossa on laaja kurssivalikoima. Kielitarjonnassa ovat A-kielet englanti, saksa, ranska ja espanja, B1-kielen\xc3\xa4 voi opiskella ruotsia, B2-kielin\xc3\xa4 ranskaa ja saksaa sek\xc3\xa4 B3-kielin\xc3\xa4 espanjaa, ranskaa, saksaa ja ven\xc3\xa4j\xc3\xa4\xc3\xa4. Koulussa tarjotaan my\xc3\xb6s suomi toisena kielen\xc3\xa4 -opetusta. Koululla on kattava tarjonta matemaattis-luonnontieteellisiss\xc3\xa4 ja humanistis-yhteiskunnallisissa aineissa sek\xc3\xa4 taito- ja taideaineissa.\n_START_SECTION_\nEurooppa-linja\n_START_PARAGRAPH_\nEurooppa-linja on Tampereen lyseon lukion opintolinja, joka noudattaa erityisesti yhteiskunnallisiin asioihin painottunutta opetussuunnitelmaa. Linjan opiskelijat suorittavat tavallista lukiolinjaa laajemman kokonaisuuden yhteiskuntaopin kursseja ja opiskelevat englannin lis\xc3\xa4ksi v\xc3\xa4hint\xc3\xa4\xc3\xa4n yht\xc3\xa4 vierasta kielt\xc3\xa4. Opiskelijat tutustuvat lukion aikana my\xc3\xb6s yliopisto-opiskeluun suorittamalla v\xc3\xa4hint\xc3\xa4\xc3\xa4n viiden opintopisteen opinnot Tampereen yliopistossa. Opintoja voi suorittaa my\xc3\xb6s kes\xc3\xa4yliopistossa. Eurooppa-linjaan kuuluu opintomatkoja: ensimm\xc3\xa4isen\xc3\xa4 vuonna opintomatka kohdistuu Suomeen, toisena vuonna johonkin Pohjoismaahan ja kolmantena vuonna Brysseliin.\n_START_SECTION_\nIB-linja\n_START_PARAGRAPH_\nInternational Baccalaureate Diploma eli IB-tutkinto on kansainv\xc3\xa4linen englanninkielinen ylioppilastutkinto, jonka suorittaminen tarjoaa opiskelijoille mahdollisuuden p\xc3\xa4\xc3\xa4st\xc3\xa4 huippuyliopistoihin maailmalle.  Tampereen lyseon lukion IB-linjan opiskelijat ovat tunnettuja my\xc3\xb6s menestyksest\xc3\xa4\xc3\xa4n esimerkiksi Suomen Akatemian Viksu-kilpailussa ja Kerhokeskuksen Tutki-Kokeile-Kehit\xc3\xa4 -kilpailuissa. Tutkintoon kuuluva Theory of knowlegde -oppiaine kannustaa opiskelijoita ajattelemaan asioita pintaa syvemm\xc3\xa4lt\xc3\xa4. Kaikkien IB-opiskelijoiden on my\xc3\xb6s suoritettava liikunnallista, taiteellista, sosiaalista ja yhteiskunnallista aktiivisuutta vaativa CAS-projekti. Opinnot ovat haastavat, sill\xc3\xa4 niihin kuuluu paljon pakollisia ty\xc3\xb6suoritteita kuten laboratoriot\xc3\xb6it\xc3\xa4 ja portfolioita.\n_START_SECTION_\nKoulukirjasto\n_START_PARAGRAPH_\nKirjastossa on 24-paikkainen lukusali k\xc3\xa4sikirjastoineen sek\xc3\xa4 lainaosasto, jossa on noin 5 000 nidett\xc3\xa4._NEWLINE_Tampereen lyseon lukion koulukirjasto on kuulunut vuodesta 2006 l\xc3\xa4htien TOKI-verkkokirjastoon. Kirjastolla on nimikkeit\xc3\xa4 luetteloituna l\xc3\xa4hes 3\xc2\xa0000. Vuonna 2011 kirjasto sai 2. palkinnon (15\xc2\xa0000\xc2\xa0\xe2\x82\xac) Kopioston kilpailussa, jonka teemana oli Koulukirjasto \xe2\x80\x93 tilaa luovuudelle. Palkintosumma kohdistettiin uusien materiaalien hankintaan.\n_START_SECTION_\nVerkkotoveri\n_START_PARAGRAPH_\nKoulussa ilmestyy Verkkotoveri-blogilehti, jota toimitetaan opiskelijavoimin. Verkkotoveria julkaistiin vuodesta 1996 l\xc3\xa4htien Aamulehden kouluille tarjoamalla julkaisupohjalla, joka lakkautettiin vuonna 2010. Ennen verkkoaikaa koululehti oli vuosikymmenien ajan paperille tuotettu Toveri.\n_START_SECTION_\nVuokko-kerho\n_START_PARAGRAPH_\nKoulun perinteik\xc3\xa4s luontokerho Vuokko on ollut toiminnassa jo yli sata vuotta. Vaikka Vuokko on luontokerho, se toimii my\xc3\xb6s monien koulun viihtyvyyteen ja koulunk\xc3\xa4yntiin vaikuttavien asioiden edist\xc3\xa4j\xc3\xa4n\xc3\xa4. Vuokon toimintaan osallistuu kaikkien vuositasojen opiskelijoita. Kerholaiset julkaisevat Vuokko-blogia, joka tunnettiin aiemmin Vuokko-lehten\xc3\xa4.\n_START_SECTION_\nDebate Club\n_START_PARAGRAPH_\nKoulussa on monenlaisia arkista kouluty\xc3\xb6t\xc3\xa4 pirist\xc3\xa4vi\xc3\xa4 kursseja. Yksi niist\xc3\xa4 on vuosittain j\xc3\xa4rjestett\xc3\xa4v\xc3\xa4 Debate Club, joka valmentaa osallistujiaan The Federation of Finnish-British Societiesin j\xc3\xa4rjest\xc3\xa4m\xc3\xa4\xc3\xa4n englanninkieliseen v\xc3\xa4ittelykilpailuun. Tampereen lyseon lukion v\xc3\xa4ittelytiimi on voittanut Pirkanmaan osakilpailun useana vuonna, viimeksi lukuvuonna 2011-2012. Alueellisten kilpailujen voittajakoulut osallistuvat Ison-Britannian suurl\xc3\xa4hetyst\xc3\xb6ss\xc3\xa4 kansalliseen loppukilpailuun.\n_START_SECTION_\nKansainv\xc3\xa4linen toiminta\n_START_PARAGRAPH_\nYhteisty\xc3\xb6ss\xc3\xa4 Tampereen Ammattiopiston kanssa kolu on mukana Student\xe2\x80\x99s Voice -nimisess\xc3\xa4 Comenius-projektissa, joka jatkui vuoden 2012 loppuun. Projektin osallistujamaat ovat Ranska, Italia, It\xc3\xa4valta, Britannia ja Suomi. Vuosien 2012\xe2\x80\x932014 Comenius-projekti on nimelt\xc3\xa4\xc3\xa4n Young People: European Future. T\xc3\xa4h\xc3\xa4n projektiin osallistutaan seitsem\xc3\xa4st\xc3\xa4 eri koulusta, jotka sijaitsevat kuudessa eri maassa: Suomessa, Espanjassa, Italiassa, Saksassa, Isossa-Britanniassa ja Puolassa. Kahden lukuvuoden aikana kolme opettajaa ja yli kaksikymment\xc3\xa4 opiskelijaa on p\xc3\xa4\xc3\xa4ssyt vierailemaan projektin kouluissa j\xc3\xa4rjestetyiss\xc3\xa4 tapaamisissa._NEWLINE_Lyseon lukiolla on yst\xc3\xa4vyyskoulut Molinassa, Espanjassa sek\xc3\xa4 Rennesiss\xc3\xa4, Ranskassa. Yst\xc3\xa4vyyskouluihin tehd\xc3\xa4\xc3\xa4n opintomatkoja noin joka toinen vuosi, v\xc3\xa4livuosina lyseolaiset toimivat ulkomaalaisten opiskelijoiden is\xc3\xa4ntin\xc3\xa4 Tampereella. Lyseon lukion opiskelijaryhm\xc3\xa4 osallistuu joka vuosi Cambridgen yliopiston j\xc3\xa4rjest\xc3\xa4m\xc3\xa4\xc3\xa4n Science Festival -tapahtumaan Britanniassa. Koulussa k\xc3\xa4y varsin usein sek\xc3\xa4 kotimaisia asiantuntijoita ett\xc3\xa4 kansainv\xc3\xa4lisi\xc3\xa4 vieraita esiintym\xc3\xa4ss\xc3\xa4, luennoimassa tai tutustumassa koulun arkeen. Kenian Nairobissa  sijaitseva slummi Kibera on lyseon oma avustuskohde. Kiberaan on kohdistettu koulun taksv\xc3\xa4rkkip\xc3\xa4iv\xc3\xa4n tuotto; lis\xc3\xa4ksi on j\xc3\xa4rjestetty muita tapahtumia, joiden tuotto on l\xc3\xa4hetetty suoraan Kiberaan.'